आज कुछ विशेष काम का वजह से रात भर जागल रहनी ह (इ हमार आदत बन चुकल बा), अभी सबेरे साढे सात बजे सुते के तैयारी ही करत रहनी ह कि मोबाइल फोन के घंटी बाजे लागल। स्कीन पर नम्बर देखनी ह, त मस्कट (ओमान) से इरशाद भाई (इंडियन सोशल क्लब के भोजपुरी विंग के अध्यक्ष मोहम्मद इरशाद अहमद सिद्दीकी जी) के फोन रहे। फोन पर हाल-चाल के बाद इरशाद भाई तुरंत मुद्दा पर आ गइनी - "ई का हो रहल बा महुआ पर? हम अभी न्यूज में देख्ननी ह कि कहीं लोग उत्तर प्रदेश के जिताये खातिर यज्ञ क रहल बाटे, त कहीं बिहार के जिताये खातिर प्रार्थना हो रहल बाटे। आखिर भोजपुरियन के बाँटे के कोशिस काहे क रहल बा ई लोग?" ई सवाल सुनते हमरा लागल कि काठ मार गइल।
अब हम कइसे समझाईं इरशाद भाई के कि खाली एही मुद्दा का वजह से हमनी का शुरु से एह कार्यक्रम के विरोध क रहल बानी, आ आज फाइनल में शामिल भइला के निमंत्रण होखला के बावजुद, हम पटना जाये से इंकार क देहनी, जबकि महुआ का ओर से आये-जाये आ रहे के व्यवस्था कइल गइल रहे। कइसे समझाईं, आ केकरा के समझाईं कि आज ओह दूनो प्रतिभागी में से केहू भी जीतो, हार जाई हमार भोजपुरिया समाज। कइसे समझाईं कि जवन कवनो गायक भी आज जीती, ओकरा पर इ लोग भोजपुरी गायक का जगह बिहार के गायक, आ उत्तर प्रदेश के गायक के ठप्पा त पहिलहीं लगा देले बा, त कवनो हालत में ओकरा बाकी आधा समाज के त सहयोग आ प्रोत्साहन मिले वाला नइखे।
वइसे इरशाद भाई एक बात बहुत बढिया कहनी कि कार्यक्रम त बढिया बा, लेकिन यूपी आ बिहार के लडाये वाला तरीका ठीक नइखे लागत। "हमनी का एहिजा ओमान में बइठ के केरल के लइकियन से भोजपुरी में गाना गवाव तानी जा, ओकनी पर का बीती जब ओकनी के पता चली कि एहिजा लोग रियलिटी शो के नाम पर आपस में लडे खातिर तैयार बइठल बा?" ई सवाल हमरा के भीतर ले झकझोर दिहलस, आ शायद एही वजह से हम एह मुद्दा के दोबारा उठाये खातिर मजबूर हो गइनी।
भोजपुरिया डॉट कॉम पर पहिले भी लिखल जा चुकल बा कि भोजपुरियन में एह तरह से दरार डाले के कोशिस के हर स्तर पर विरोध होखे के चाहीं। आखिर आज ले कबो हमनी के भोजपुरिया समाज में केहू के यूपी आ बिहार के नाम पर बाँट के ना देखल गइल, बल्कि सबके एक सूत्र से बाँधे के काम क रहल बिया ई भाषा। हमनी के वेबसाइट पर भी यूपी आ बिहार के सदस्य आयेला लोग, लेकिन कबो हमनी के साइट के, या बाकी सदस्य के ओह भावना से ना देखल जाला, जवन कि आज सुर-संग्राम में भडकाये के कोशिस हो रहल बाटे। का सुर संग्राम के राष्ट्रीय-स्तर पर आयोजित ना कइल जा सकत रहे, ठीक ओही तरह जइसे कि वॉयस ऑफ इंडिया आ सारेगामापा बगैरह के आयोजन होला? का गजेन्द्र सिंह आ महुआ के एकरा में टीआरपी बढाये के कवनो तरीका लउकत रहे? सवाल त ढेर सारा बा, आ हमनी का चाहेब कि एह मुद्दा पर आगे विचार कइल जाव, अइसन कवनो कार्यक्रम बनाये से पहिले।
भोजपुरी में हमनी का नागपूरी, छत्तीसगढी, आ कई गो आउर भाषा के जोडे के कोशिस में बानी। एह सभ भाषा बोले वालन के एक मंच पर ले आये के प्रयास में ढेर संस्था लागल बाडी सन, अगर रउरा ओह में सहयोग नइखी क सकत, त कम से कम ओह में दरार त मत डालीं। कला के जोडे के माध्यम बनाईं, तूरे के ना... ना त शायद आये वाली पीढी एह कृत्य के कबो माफ ना क पाई। आ ओकरा संगे ही माफ ना क पइहें ऊ कलाकार, जिनका जितला के बावजूद दोसरा राज्य के प्रशंसकन के प्यार ना मिल पावल, खाली एही वजह से कि ऊ दोसर राज्य के हवन।
वइसे इरशाद भाई एगो बात बहुत बढिया कहनी ह कि जवन ऊर्जा हमनी के नवहा लोग आज यूपी आ बिहार के प्रतिभागी के सपोर्ट करे में लगा रहल बाटे, ओकर आधा भी अगर ऊ लोग भोजपुरी आन्दोलन में लगाइत, त हमनी के भाषा के मान्यता बहुत पहिले मिल गइल रहित। एह मुद्दा पर भोजपुरिया डॉट कॉम के साहित्य- सम्पादक अनिल ओझा नीरद जी के ई सवाल बा कि संसद के अगिला सत्र में जब भोजपुरी के मान्यता के विधेयक पेश होई, आ ओहिजा अगर केहू ई सवाल उठा दिहल कि कवना भोजपुरी के मान्यता दिहल जाई, यूपी वाला के कि बिहार वाला के... तब का होई ? तब का करी हमनी के समाज ???
एह मुद्दा पर आउर आलेख एहिजा देखीं:
सुर-संग्राम के नांव पर यूपी-बिहार बंटवारा काहें
राज ठाकरे से अलग कहाँ बा महुआ के नजरिया?
bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva